U bolnici
Čista ko nad grobom suza blista
S ručicom na čelu bolnikovu,
Sluša zvona što u nebo zovu,
Divna duvna s okom ametista.

Moli tužna raspetoga Krista,
Ko za dušu Eva Abelovu,
Neka primi ljudsku žrtvu ovu,
Ne znajuć da voli ateista.

On pak šapće: — Život, seko, gubim
Sad, kad tebe, uveoče, ljubim,
Te i smrt kraj tebe biva draga.

S cjelovom na svetoj tvojoj ruci
Imam kratak raj u smrtnoj muci,
Smrtni grijeh me spasava od vraga. —

Pjesme (Matoš)